Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 287

8. Ellenőrzés, értékelés módszerei A tanulók ellenőrzésének és értékelésének a módszereit úgy kell kialakítani, hogy azok a kompetenciák, az a tudás és műveltség legyenek előtérben, amelyek kialakulása és folyamatos fejlődése alapvető feltétele annak, hogy az ember a munka világában, a magánéletben elégedett, boldog és sikeres legyen. Ehhez kerettantervi szinten is sok mindent újra kell értelmeznünk, az ellenőrzés és értékelés új, ösztönzőbb módszereit kell megkeresnünk. A szakiskolások körében nem lehet elvárás a tudományos alapokon nyugvó akadémikus tudás kialakítása. A kerettantervnek egy minimálisan szükséges ismeretanyagra építkező fejlesztés- és alkalmazásközpontúságot kell tükröznie. A matematika tanulásnak-tanításnak az eredményeit a mindennapok gyakorlati életében ugyanúgy használhatóvá kell tenni, mint más műveltségterületeken és szakmacsoportokban, ezzel is igazolva a matematika alkalmazhatóságát. A matematikatanulás értékelési és ellenőrzési módszereinek korrektsége, következetessége, a javítási lehetőségek rendszere motiválja a tanulót, érdekeltté teszi az együttműködésben. Az ellenőrzés és értékelés során ne szűkölködjünk az indokolt dicséretekkel és ne tekintsünk el a reális elvárások nem teljesítését követő elmarasztalástól sem. A dicséret és elmarasztalás mértéke legyen arányban a konkrét esemény fontosságával. Fordítsunk figyelmet arra, hogy a diákot sose szégyenítsük meg, ne alázzuk meg, hiszen ebben a korban – oly sok tanulási kudarc után – különösen érzékenyek, s ugyanakkor nagy az önérzetük, s rendkívül indulatosak. Ha személyre szóló érdeklődéssel, empátiával, segíteni akarással közeledünk a tanítványokhoz, nem marad el az eredmény. Nagyon fontosnak tartjuk, hogy a kísérletet támogató iskolák tanárai bizonyos korlátok között szabad kezet kapjanak a tanulásszervezésben, a különböző tanulási technikák gyakorlati megvalósításában. A tanároknak hiteles és következetes, valamint egyéni értékelési és ellenőrzési módszereket is alkalmazniuk kell. Javaslatunk kiterjed a szóbeli, írásbeli, elektronikus értékelésekre, de felhívja a figyelmet a metakommunikatív jelzések szerepére is. A dicsérő, elismerő értékelés mindig lehet nyilvános, sőt fontos, hogy nyilvános legyen. Az elmarasztalás nyilvánosságára vonatkozóan nehéz általánosan érvényes szabályokat adni. Többnyire szituációfüggő, hogy mikor hatékonyabb a nyilvános dorgálás, s mikor hatékonyabb a tanuló személyes kudarcának a diszkrét, de határozott ismertetése. Az elmarasztalás járjon együtt a megoldási alternatívák bemutatásával is. Nagyon fontos, hogy a hagyományos ellenőrzési módszerek (rövid szóbeli felelet, „röpdolgozat”, felmérés, kiselőadás, házi dolgozat, kis kutatómunka szóbeli és/vagy írásbeli prezentálása stb.) és értékelési eljárások (szóbeli és írásbeli dicséret, szóbeli és írásbeli elmarasztalás, pontszámgyűjtés, közösségi munka, csoportos munka, egyéni munka értékelése a tanár által, illetve a társak által, önértékelés stb.) mellett szerepet kapjon az elektronikus úton való információszerzés (tévé, internet, CD, rádió stb.) értékelése is. 2006/79/II. szám 9. Javasolt taneszközlista A taneszköz-kiválasztás elvei A szakiskolák tanulói számára a konkrét cselekvésen alapuló gondolkodásfejlesztés az alaplehetőség, mely felébresztheti a tanulás iránti igényt, megalapozhatja az élethosszig tartó tanulást. Éppen ezért különös figyelmet kell fordítani a megfelelő tankönyvek, taneszközök kiválasztására és ajánlására. A tankönyvválasztás szempontjai közül kiemelem a külső formai jegyeket (színesség, jó tördelés, egyszerű áttekinthetőség, rövid mondatok, megfelelő betűméret, sok vizuális élmény: ábra, rajz, fénykép és elfogadható oldalszám), s a minimálisan szükséges tananyagtartalomra épülő változatos és fokozatos nehézségű gyakorlati feladatok sokaságát. Az a legtermészetesebb alapkövetelmény, hogy a szükséges minimális tananyagtartalom didaktikai szempontból kifogástalan legyen. A tankönyvnek segíteni és motiválni kell az önálló tanulást is, hiszen később, az élet problémáinak megoldásánál nem lesz mindig mellettünk egy tanár. A szemléltetést és a felfedeztető cselekvést támogató eszközök egy részét a tanulók is elő tudják állítani (pl.: hálók, testmodellek fából papírból, fémből stb.), de szükséges beszerezni a szabványos mértékegységeket és a gyakorlatban használatos többszörösüket, hogy a mérés valóban az összehasonlítás élményén alapuló tudássá váljon. A sík- és térmértani modellek változatosságát bővíthetjük saját készítésű elemekkel. Így pl. a parkettázás, csempézés, mintázatok kirakása a kombinatorikus gondolkodás mellett a kerület, terület, valamint a felszín és térfogat fogalmának helyes kialakulását, mélyítését és mérését is lehetővé teszi. A zsebszámológépek számolást segítő használatának megismertetését előzze meg a műveleti sorrend és a kerekítés, becslés alapvetéseinek megismertetése, elmélyítése. Neveljük a tanulókat az eszközök megbecsülésére azzal is, hogy vigyázunk rájuk, rendben tarjuk azokat, s helyükre rakva mások számára is elérhetővé, élvezhetővé tesszük a velük való foglalkozást.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes